_:na4f7f3ebf66240c68d7c6c6a720029efxb0
<http://schema.org/articleBody>
"ארגון הבריאות העולמי הודיע היום (חמישי) כי 95% מהמתים מקורונה באירופה, הם בני 60 ומעלה. ברקע הנתונים, נגיף הקורונה ממשיך להכות בספרד: 950 בני אדם מתו במדינה ביממה האחרונה, מספר שיא מאז פרוץ המגפה. בכך עלה ל-10,000 מניין המתים בספרד. בלגיה הפכה למדינה התשיעית בעולם שבה יותר מ-1,000 מתים מקורונה, ודווח על 1,384 מקרי הדבקה חדשים. בסך הכל ידוע על 15,348 נדבקים בבלגיה. כמעט 2,500 החלימו. באיראן הודיע משרד הבריאות כי ביממה החולפת נרשמו 2,875 הדבקות חדשות, ובכך מספר הנדבקים חצה את ה-50 אלף. בנוסף, מתו באיראן 124 בני אדם מנגיף קורונה ביממה החולפת, ועלה ל-3,160 מניין המתים. קרוב ל-4,000 בני אדם מאושפזים במצב קשה, ומספר האנשים שהחלימו עומד על 16,711. בלבנון דווח על עוד ארבעה מקרי מוות של חולי קורונה, בכך עלה מספר המתים ל-16. בין המתים שגרירת הפיליפינים במדינה, שמתה היום בבית חולים בביירות. במצרים דווח ביממה האחרונה על שישה מקרי מוות נוספים. בסך הכל מתו שם 42  בני אדם ו-772 נדבקו. באיחוד האמירויות דווח על שני מתים נוספים בנגיף הקורונה ועל עוד 150 נדבקים. בסך הכל מתו באיחוד שמונה בני אדם ו-814 נדבקו. היום נודע כי חברת התעופה הלאומית במדינה מתכוונת לחדש את פעילותה בימים הקרובים ולהפעיל מספר מצומצם של טיסות. באלג'יריה הוטל סגר על עוד ארבעה מחוזות בניסיון לבלום את ההתפשטות. עד כה הוטל סגר על 14 מחוזות במדינה. בכווית, קטר ובעומאן דווח על עשרות מקרי הידבקות בנגיף בכל אחת מהן. בסודאן, שלושה שרי ממשלה נכנסו לבידוד אחרי ששהו במחיצת חולים. לפנות בוקר דיווחה רשת סי־אן־אן כי בארצות הברית מתו ביממה האחרונה לפחות 928 חולים בקורונה. מדובר במספר המתים הגדול ביותר בתוך יממה אחת מתחילת המגפה. נשיא ארצות הברית, דונלד טראמפ, אמר הלילה כי האמריקנים ניצבים בפתחם של שבועות נוראיים. בתדרוך בבית הלבן הוסיף הנשיא כי נשקלת האפשרות לבטל את טיסות הפנים ואת תנועת הרכבות לאזורים שנפגעו קשה במגפה.  השתתפו בהכנת הידיעה: מאיה ראכלין, גיא מעין ועידו קורן"
<https://www.kan.org.il/Item/?itemId=69133>